रिलीजपूर्वीच ‘पेड्डी’ची बॉक्स ऑफिसवर दमदार एन्ट्री; अॅडव्हान्स बुकिंगमधून कोट्यवधींची कमाई

Peddi: दाक्षिणात्य चित्रपटसृष्टीतील लोकप्रिय अभिनेता राम चरण याचा बहुप्रतिक्षित ‘पेड्डी’ हा चित्रपट प्रदर्शित होण्यापूर्वीच चर्चेचा विषय ठरला आहे. चित्रपटाच्या अॅडव्हान्स बुकिंगला प्रेक्षकांकडून मोठा प्रतिसाद मिळत असून, देशांतर्गत तसेच परदेशी बाजारपेठेतही चित्रपटाने जोरदार वातावरण निर्माण केले आहे.

चित्रपटाच्या पेड प्रीमियर आणि पहिल्या दिवसाच्या तिकिटविक्रीला सुरुवात होताच चाहत्यांनी तिकीट खरेदीसाठी मोठी गर्दी केली. त्यामुळे ‘पेड्डी’ने प्रदर्शनापूर्वीच बॉक्स ऑफिसवर आपली ताकद दाखवून दिली आहे.

उपलब्ध आकडेवारीनुसार, भारतात चित्रपटाने ब्लॉक सीट्ससह सुमारे ५.३५ कोटी रुपयांची अॅडव्हान्स बुकिंग नोंदवली आहे. तर ब्लॉक सीट्स वगळता चित्रपटाचे एकूण ग्रॉस कलेक्शन जवळपास २.८ कोटी रुपयांपर्यंत पोहोचले आहे. विशेष म्हणजे, चित्रपटाच्या तेलुगू आवृत्तीला सर्वाधिक प्रतिसाद मिळत आहे.

देशभरात चित्रपटाचे एकूण १,५२६ शो ठेवण्यात आले आहेत. त्यापैकी तब्बल १,३७५ शो तेलुगू भाषेतील आहेत. याशिवाय हिंदी, तमिळ आणि कन्नड भाषांमधील शोसाठीही प्रेक्षकांकडून चांगली मागणी दिसून येत आहे. त्यामुळे चित्रपटाला सर्व भाषांमध्ये सकारात्मक प्रतिसाद मिळण्याची शक्यता व्यक्त केली जात आहे.

हेही वाचा – बेटी बचाओ, बेटी पढाओ’चा संदेश गिरिशिखरांवरून देणारी ग्रिहीथा; ११व्या वर्षीच शंभरी पार

‘पेड्डी’चे दिग्दर्शन बुची बाबू सना यांनी केले आहे. या चित्रपटात राम चरण एका वेगळ्या आणि आव्हानात्मक भूमिकेत दिसणार आहेत. विशेष म्हणजे, ते चित्रपटात तीन वेगवेगळ्या खेळांशी संबंधित व्यक्तिरेखा साकारताना पाहायला मिळणार आहेत. त्यामुळे त्यांच्या भूमिकेबद्दल चाहत्यांमध्ये मोठी उत्सुकता आहे.

चित्रपटात अभिनेत्री जान्हवी कपूर मुख्य भूमिकेत झळकणार आहे. राम चरण आणि जान्हवी कपूर यांची जोडी पहिल्यांदाच मोठ्या पडद्यावर पाहायला मिळणार असल्याने प्रेक्षकांमध्ये उत्साहाचे वातावरण आहे. चित्रपटाचा ट्रेलर प्रदर्शित झाल्यानंतर त्याला प्रेक्षकांचा चांगला प्रतिसाद मिळाला. राम चरण यांचा दमदार लूक आणि जान्हवी कपूरची प्रभावी उपस्थिती यांची विशेष चर्चा होत आहे.

भारतातच नव्हे तर परदेशातील बाजारपेठेतही ‘पेड्डी’चा प्रभाव दिसून येत आहे. विशेषतः उत्तर अमेरिकेत चित्रपटाने अॅडव्हान्स तिकिटविक्रीत उल्लेखनीय कामगिरी केली आहे. अहवालांनुसार, केवळ नॉर्थ अमेरिकेतच चित्रपटाने सुमारे ८.९ कोटी रुपयांची प्री-सेल कमाई केली आहे.

याशिवाय, एकूण परदेशी बाजारपेठेत चित्रपटाच्या अॅडव्हान्स तिकिटविक्रीने ८ लाख डॉलर्सचा टप्पाही ओलांडला आहे. त्यामुळे तेलुगू चित्रपटांना अमेरिकेत मिळणाऱ्या प्रतिसादाच्या धर्तीवर ‘पेड्डी’लाही मोठी ओपनिंग मिळू शकते, असा अंदाज चित्रपट क्षेत्रातील तज्ज्ञ व्यक्त करत आहेत.

चित्रपटाच्या प्रदर्शनापूर्वी राम चरण आणि जान्हवी कपूर विविध शहरांमध्ये जाऊन जोरदार प्रचार करत आहेत. दोन्ही कलाकार अनेक कार्यक्रम, मुलाखती आणि चाहत्यांच्या भेटीगाठींमध्ये सहभागी होत आहेत. सोशल मीडियावरही ‘पेड्डी’ची मोठ्या प्रमाणावर चर्चा सुरू असून, चित्रपटाबाबतची उत्सुकता दिवसेंदिवस वाढताना दिसत आहे.

आता सर्वांच्या नजरा ४ जूनकडे लागल्या आहेत. या दिवशी ‘पेड्डी’ चित्रपट मोठ्या पडद्यावर प्रदर्शित होणार आहे. अॅडव्हान्स बुकिंगमधील दमदार आकडे पाहता, हा चित्रपट बॉक्स ऑफिसवर मोठी कमाई करू शकतो, अशी अपेक्षा व्यक्त केली जात आहे.